Gríska þingið mun kjósa á ný um umbætur tengdar við neyðarlánaveitingar frá lánardrottnum þeirra í kvöld . Þetta er í annað skiptið á einni viku sem greidd eru atkvæði um mál tengd samkomulaginu sem náðist við evruríkin fyrr í mánuðinum . Þetta er síðasta hindrunin í vegi fyrir því að hefja viðræður um áframhaldandi neyðarlán . Talið er líklegt að Alexis Tsipras forsætisráðherra komi seinni skammti tillagnanna í gegnum þingið í kvöld , en umræður um málin fara fram í dag . Atkvæðagreiðslan í kvöld verður mikilvæg fyrir Tsipras , sem hefur rekið úr ríkisstjórn sinni þá ráðherra sem greiddu atkvæði gegn honum fyrir viku síðan . Tæplega fjörutíu þingmenn Syriza , flokkabandalagsins sem Tsipras fer fyrir , greiddu atkvæði gegn umbótunum þá , en Guardian greinir frá því að stjórnvöld vonist til þess að sex þeirra hafi nú skipt um skoðun . Breytingarnar sem stjórnvöld vonast til að verði samþykktar í kvöld fjalla meðal annars um umbætur á dómskerfinu , sem eiga að gera það hraðvirkara og ódýrara , og umbætur á bankareglugerðum . Bankareglugerð ESB sem á að tryggja að lánardrottnar og hluthafar beri kostnaðinn af falli banka frekar en skattgreiðendur var samþykkt eftir kreppu en Grikkland var eitt 12 Evrópusambandsríkja sem kom reglugerðinni ekki inn í landslög fyrir tilsettan frest . Auglýsing Ef gríska þingið samþykkir þessar breytingar í kvöld munu fulltrúar frá framkvæmdastjórn Evrópusambandsins , Alþjóðagjaldeyrissjóðnum og Seðlabanka Evrópu mæta til Aþenu strax á föstudag til að hefja viðræður um neyðarlán . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .